CELEX: 52014PC0227
Language: sk
Date: 2014-06-11
Title: Návrh ROZHODNUTIE RADY, ktorým sa určuje zloženie Hospodárskeho a sociálneho výboru

|
			
		
		
		52014PC0227
		
			Návrh ROZHODNUTIE RADY, ktorým sa určuje zloženie Hospodárskeho a sociálneho výboru /* COM/2014/0227 final - 2014/0129 (NLE) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
V článku 301 Zmluvy o fungovaní
Európskej únie (ZFEÚ) sa stanovuje, že počet členov Hospodárskeho a
sociálneho výboru nazývaného v súlade s jeho rokovacím poriadkom „Európsky
hospodársky a sociálny výbor“ (ďalej len „výbor“) neprevýši 350.
Až do nadobudnutia platnosti Lisabonskej
zmluvy bolo zloženie výboru stanovené v zmluvách. V článku 301
druhom odseku sa stanovuje, že Rada, ktorá sa uznáša jednomyseľne, prijme
na návrh Komisie rozhodnutie, ktorým sa určí zloženie výboru.
V článku 7 Protokolu (č. 36) o
prechodných ustanoveniach sa zachovalo zloženie výboru tak, ako bolo predtým
stanovené v článku 258 Zmluvy o ES „[d]o nadobudnutia účinnosti
rozhodnutia uvedeného v článku 301 ZFEÚ“.
Od 1. júla 2013 sa zloženie výboru upravilo článkom 23
ods. 1 Aktu o podmienkach pristúpenia Chorvátskej republiky. V
článku 23 ods. 2 tohto aktu sa stanovuje, že počet
členov výboru „[v] období odo dňa pristúpenia do konca funkčného
obdobia, počas ktorého Chorvátsko pristúpi k Únii, alebo do nadobudnutia
účinnosti rozhodnutia uvedeného v článku 301 druhom odseku ZFEÚ,
podľa toho, čo nastane skôr, sa počet členov Hospodárskeho
a sociálneho výboru dočasne zvýši na 353, aby sa zohľadnilo
pristúpenie Chorvátska“.
Súčasné funkčné obdobie výboru sa
skončí 20. septembra 2015. Je preto potrebné, aby Rada prijala rozhodnutie
o zložení výboru ešte pred tým, než začne postup na obnovenie výboru na
obdobie rokov 2015 – 2020.
Je nutné pripomenúť, že v článku 300
ods. 5 ZFEÚ sa stanovuje, že pravidlá, ktoré sa vzťahujú na charakter
zloženia poradných orgánov (Hospodársky a sociálny výbor a Výbor regiónov),
„reviduje Rada v pravidelných intervaloch s cieľom zohľadniť
hospodársky, sociálny a demografický vývoj v Únii. Na tento účel prijíma
Rada na návrh Komisie rozhodnutia.“
2.           VÝSLEDKY KONZULTÁCIÍ SO
ZAINTERESOVANÝMI STRANAMI
Od medzivládnej konferencie, na ktorej bol
prijatý text Lisabonskej zmluvy, nenastal žiadny hospodársky, sociálny a
demograficky vývoj v rámci Únie, ktorý by odôvodňoval podstatné zmeny
v charaktere zloženia výboru. Preto sa tento návrh obmedzuje na určenie
počtu členov výboru pre každý členský štát. Komisia okrem toho
prijíma tento návrh zároveň so svojím návrhom týkajúcim sa zloženia Výboru
regiónov, ktorý prijal odporúčanie o svojom zložení, ktorý Komisia riadne
zohľadnila. Z uvedených dôvodov sa Komisia rozhodla, že nebude viesť
rozsiahle konzultácie o tejto otázke.
3.           PRÁVNE PRVKY NÁVRHU
3.1         Právny základ
Návrh je založený na článku 301
druhom odseku ZFEÚ, podľa ktorého Rada prijme jednomyseľné
rozhodnutie, ktorým sa určí zloženie výboru.
3.2         Vysvetlenie návrhu
Súčasné zloženie výboru sa po pristúpení
Chorvátska nemôže zachovať v rovnakom rozsahu po skončení
funkčného obdobia súčasných členov, pretože by sa tým
prekročil maximálny počet kresiel, ktorý je stanovený v zmluve.
Zmluvy neobsahujú žiadne ustanovenia o spôsobe
určovania zloženia Hospodárskeho a sociálneho výboru či Výboru
regiónov v rámci maximálneho počtu 350 členov, na rozdiel od kritérií
zloženia Európskeho parlamentu, ktoré sú stanovené v článku 14
ods. 2 Zmluvy o Európskej únii. Zatiaľ čo Parlament je
zložený z priamo volených zástupcov občanov Únie, výbor sa skladá zo
zástupcov organizácií zamestnávateľov, zástupcov organizácií zamestnancov
a iných zástupcov občianskej spoločnosti (článok 300 ods. 2
ZFEÚ). Skôr ako vytvorenie priameho prepojenia na počet obyvateľov
príslušných členských štátov by preto prvoradým záujmom malo byť
zabezpečenie, aby bol hlas zamestnávateľov, zamestnancov a občianskej
spoločnosti vo výbore vypočutý.
Komisia zastáva názor, že súčasná
rovnováha v zložení výboru by sa mala zachovať čo najdlhšie, pretože
je výsledkom niekoľkých medzivládnych konferencií.
Preto sa navrhuje vykonať čo
najnižší počet zmien, znížiť súčasný počet kresiel
pridelených členskému štátu maximálne o jedno kreslo – pri súčasnom
zachovaní minimálneho počtu piatich kresiel na členský štát
(súčasný počet kresiel pre Maltu) – s cieľom umožniť zapojenie
členov každého členského štátu do celého rozsahu činností výboru
a uplatniť tieto zníženia najprv na členské štáty s najnižším
počtom obyvateľov (Luxembursko, Cyprus a Estónsko). 
Komisia prijme tento návrh spolu
s návrhom o zložení Výboru regiónov. Rovnaké rozdelenie kresiel medzi
členské štáty v oboch výboroch je potrebné zachovať.
Komisia sa domnieva, že by nebolo vhodné
vytvoriť metodiku, ktorou by sa vopred určovalo prerozdelenie kresiel
v prípade, že k Únii pristúpi nový členský štát, keďže zmluva
stanovuje pravidelné skúmanie a neposkytuje kritériá, na ktorých by sa stála
metodika mohla zakladať. 
3.3         Nadobudnutie účinnosti
Navrhuje sa, aby Rada odložila nadobudnutie
účinnosti tohto rozhodnutia až do dňa po skončení súčasného
funkčného obdobia výboru. V prípade, že by sa nadobudnutie účinnosti neodložilo,
článok 23 ods. 2 Aktu o podmienkach pristúpenia Chorvátskej republiky by
sa vykladal v tom zmysle, že dočasné zvýšenie na 353 členov nebude
odo dňa nadobudnutia účinnosti legálne.
2014/0129 (NLE)
Návrh
ROZHODNUTIE RADY,
ktorým sa určuje zloženie Hospodárskeho
a sociálneho výboru
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 301,
so zreteľom na návrh Európskej komisie,
keďže:
(1)       V článku 300
ods. 2 Zmluvy o fungovaní Európskej únie sa stanovuje, že Hospodársky a
sociálny výbor sa skladá zo zástupcov organizácií zamestnávateľov,
zástupcov organizácií zamestnancov a iných zástupcov občianskej
spoločnosti.
(2)       V článku 301 Zmluvy
o fungovaní Európskej únie sa stanovuje, že Rada určí zloženie Hospodárskeho
a sociálneho výboru. Počet členov neprevýši 350.
(3)       Súčasná rovnováha v
zložení Hospodárskeho a sociálneho výboru by sa mala zachovať čo
najdlhšie, pretože je výsledkom niekoľkých medzivládnych konferencií.
(4)       S cieľom umožniť,
aby bolo zloženie Hospodárskeho a sociálneho výboru do konca funkčného
obdobia súčasných členov v súlade s článkom 23 Aktu o
podmienkach pristúpenia Chorvátskej republiky, nadobudnutie účinnosti
tohto rozhodnutia by sa malo odložiť až do uvedeného dňa,
PRIJALA TOTO ROZHODNUTIE:
Článok 1
Počet členov Hospodárskeho a
sociálneho výboru je nasledovný:
Belgicko                                                                      12

Bulharsko                                                                    12

Česká republika                                                           12

Dánsko                                                                        9

Nemecko                                                                     24

Estónsko                                                                     6

Írsko                                                                            9

Grécko                                                                        12

Španielsko                                                                   21

Francúzsko                                                                  24

Chorvátsko                                                                  9

Taliansko                                                                     24

Cyprus                                                                         5

Lotyšsko                                                                     7

Litva                                                                            9

Luxembursko                                                              5

Maďarsko                                                                    12

Malta                                                                           5

Holandsko                                                                   12

Rakúsko                                                                      12

Poľsko                                                                         21

Portugalsko                                                                 12

Rumunsko                                                                   15
Slovinsko                                                                    7

Slovensko                                                                    9

Fínsko                                                                                     9

Švédsko                                                                      12

Spojené kráľovstvo                                                     24.
Článok 2
Toto rozhodnutie nadobúda účinnosť
dňom nasledujúcim po skončení funkčného obdobia súčasných
členov Hospodárskeho a sociálneho výboru.
V Bruseli
                                                                       Za
Radu
                                                                       predseda